Die afgelope Dinsdag was die skool in rep-en-roer met die gebruiklike opwinding wat net deur die viering van Valentynsdag by die skool gepaard kan gaan. Reeds vanaf Maandag is die Valentynsdaggeskenke by die skool afgelewer en is die voorportaal by die skool letterlik verduister soos wat die berge geskenke, wat gewissel het van die tradisionele rooi rose, teddiebere wat gewissel het van lewensgrootte tot die normale, en soetgoed van alle kleure en geure, aangegroei het. Hierdie oefening moes, en dit is my vermoede, veral ons moeders by die skool ’n fortuin gekos het en ’n mens moet onwillekeurig die motiewe daaragter onder die vergrootglas plaas. Tydens saalperiode op Valentynsdag, is die gebruiklike program in die Reüniesaal gevolg wat onder andere items deur Con Spirito-sanggroep van Oranje Hoër Meisieskool, Indomitus-sanggroep van die skool asook ’n sangitem deur die skoolkapteins, tot groot vermaak van die seuns, ingesluit het. Aan die einde van die saalperiode het die prefekte vir elke skoolleidster van die genooide skole, asook elke damespersoneellid, ’n rooi roos gegee om hierdie spesiale dag op die skoolkalender op ’n gepaste wyse af te sluit. Hierna is die geskenke in graadverband uitgedeel en kon die seuns se hormone uiteindelik weer normaliseer!
Grey Kollege het die afgelope Woensdagaand ’n baie suksesvolle en eerste “Night of the Coaches”-aand by die skool in die Reüniesaal aangebied. Gedurende hierdie geleentheid het bekendes in die sport- en sakewêreld, wat John-Laffnie de Jager, Franco Smith, Elize Kotzé, Sean Pollock, BC du Plessis en ander ingesluit het, hul ‘resepte vir sukses’ met die gehoor gedeel en ook ’n verskeidenheid onderwerpe, soos bv. die rol wat ouers in jong sportmanne se lewe speel, die belangrikheid van kommunikasie, hoe om druk te verwerk ens. aangespreek. Al die gassprekers het een onomwonde feit beklemtoon en dit was dat ouers ’n ontsettende groot rol in die uiteindelike loopbane en sukses van professionele sportmanne speel maar dat ouers nie onnodige druk op hul kinders moet plaas om te presteer wat uiteindelik die genot en liefde vir ’n betrokke sport negatief kan beinvloed nie.